Tomáš, Erik, poslanec NR SR (2022-02-03):
Ďakujem. Tak ešte raz opakujem, 8,5-percentné zdražovanie bolo na Slovensku v januári tohto roka, 8,5 percenta. Hovorí o tom Európsky štatistický úrad. Je to ešte pesimistickejšie číslo, aké odhadovala Národná banka Slovenska. Hore ide všetko. Ceny potravín, ceny energií, ceny stavebných materiálov, ceny pohonných hmôt. Všetko, všetko. A čo robí naša vláda? Normálne každý deň pozeráme správy a každý deň sa dozvedáme, že nerobí nič. Jedno veľké nič už tri týždne. Včera verejnoprávna televízia informovala, že už tri týždne sa vláda zaoberá, čo vlastne urobí. Matovič so Sulíkom, to je už také tradičné duo, sa prakticky každý deň v priamom prenose hádajú, kto za to môže, resp. na seba ukazujú prstom, kto má niečo urobiť. Keby to nebolo také trápne, tak je to možno aj vtipné, ale naozaj už to tým ľuďom prekáža. Ľudia sa na to už nemôžu pozerať. Predsa nemôže sa každý boží deň hádať minister financií s ministrom hospodárstva o tom, že sa niečo urobí alebo neurobí. Minister poľnohospodárstva Vlčan, ako vidím, už týždeň analyzuje. Analyzuje, analyzuje a analyzuje. A nič. Proste nič. A vlády v susedných krajinách už dávno podnikli razantné kroky. Sú tu jasné príklady: Poľsko – zníženie DPH na základné potraviny na 0 % dočasne. Zníženie DPH na elektrinu na 5 %. Zníženie DPH na plyn na 8 %. Zníženie DPH na pohonné hmoty na 8 %. Maďarsko – zastropovanie cien základných potravín na úroveň októbra minulého roka. Rakúsko – 1,7 mld. na kompenzáciu cien energií. Väčšina domácností dostane príspevok 150 eur a tie najohrozenejšie 300 eur. Povedzte mi, čo sme urobili my? Čo urobila vláda na Slovensku? Veľké nič! Veľká nula! Tri týždne analyzujeme, tri týždne sa hádame. Neskutočné! Každá skupina obyvateľstva potrebuje pomoc. Mladé rodiny, pracujúci, dôchodcovia. Tento zákon je ale o dôchodcoch, pretože najohrozenejšou, resp. jednou z najohrozenejších skupín sú dôchodcovia, naši seniori. Aj preto, že kvôli dôchodcovskej inflácii im dôchodky v tomto roku rastú alebo porástli len o 1,3 %. Chronicky to tu opakujeme, je to chronicky známy údaj a ani tu vláda nedokázala pomôcť. Proste taká je inflácia, čo my s tým máme? A dôchodcovia sa práve na začiatku roka dozvedajú, keď im prichádzajú nové výmery dôchodkov, o aké smiešne sumy im dôchodky rastú. A čo urobila vláda? Už dávnejšie je známe, že zrušila zákonom schválený 13. dôchodok a zmenila ho na tzv. sociálnu dávku. 13. dôchodok mohli dôchodcovia už druhý rok po seba dostávať vo výške priemerného dôchodku, ale od vlády dostali sociálnu dávku. Minimálne dôchodky vláda zmrazila. Jednoducho minimálne dôchodky nemôžu rásť a budú zmrazené pravdepodobne až do roku 2034. Podľa rozhodnutia tejto vlády. Samozrejme, pokiaľ by tu táto vláda bola, čo, dúfam, nebude takto dlho. Ďalej, skončila minimálna valorizácia dôchodkov. Bolo to prechodné ustanovenie štvorročné. Povedzte mi, prečo minister Krajniak a celá vláda nedokázala predĺžiť ani len to, ani len tento mechanizmus minimálnej valorizácie. Dôchodcovia vedeli, že pokiaľ by im vychádzala nižšia suma, tak dostanú aspoň 2 % z priemerného dôchodku. Aspoň to by pomohlo, ale ani túto maličkosť ste nedokázali urobiť. Vraj by to stálo 60 mil. eur. No a čo? To je nejaká veľká suma? Respektíve pri dôchodcoch sa budeme pozerať na peniaze? Jednoducho nič. Doplatky na lieky. Toľko sľubované doplatky na lieky. Veď dôchodcovia mali byť bez doplatkov na lieky. Sú? Spýtajte sa svojich rodičov. Platia alebo neplatia doplatky za lieky? Samozrejme, že platia. Pretože doplatky boli vymazané len pri liekoch, najlacnejších liekoch v danej kategórii. Takže ani tu neprišla tá sľubovaná pomoc, resp. nie v takom rozsahu, ako to bolo dôchodcom sľubované. Áno, zvyšujem hlas, pretože ide o seniorov, ale viete dobre, že strana HLAS nielen kritizuje, ale aj predkladá konkrétne návrhy. Ja tu nestojím teraz, že som objavil teplú vodu práve v tejto chvíli. Celú jeseň sme predkladali v parlamente návrhy. Najprv sme predložili návrh na pokračovanie minimálneho valorizačného mechanizmu. Zmietli ste to zo stola. Mnohí ste ani len netušili, o čo ide. Predložili sme teda jednorazový kompenzačný príspevok, aby tí dôchodcovia mohli aspoň čiastočne byť vykompenzovaní za to zvyšovanie cien. Za to neskutočné 8,5-percentné zdražovanie. Zmietli ste to zo stola. Čiže neurobili ste nič, vôbec nič, nulu a ešte ste aj opozičné návrhy hodili do koša. V tomto kontexte asi aj ináč vyznieva to, že strana HLAS – sociálna demokracia ako jediná opozičná strana podporila príspevok vo výške 300 alebo 200 eur pre dôchodcov, ktorí sa dajú zaočkovať, respektíve pre seniorov, teda ľudí starších ako 60 rokov, pretože sme presne vedeli, že táto vláda nikomu zo seniorov nič nedá, a tento ekonomický aspekt sme sledovali. Ukázalo sa, že motivácia to bohvieaká nebola. Napriek tomu, že pán Matovič si tam vymýšľa tie svoje čísla, ale tento ekonomický aspekt bol dôležitý, pretože aspoň okolo 900-tisíc seniorov z milión 200-tisíc dostalo 300 alebo 200 eur. Ináč by aj oni videli jednu veľkú nulu od vás. Ale už v tom čase sme povedali, že chceme, aby každý dôchodca bez ohľadu na to, či je, alebo nie je očkovaný, dostal 200 eur. Samozrejme, Matovič nechcel nič počuť, nič vidieť. On má dôchodcov na háku, však to je jasné, ale my sme to urobili. Najprv sme navrhli v decembri navýšenie rozpočtu kapitoly ministerstva práce o 300 mil. eur, aby boli peniaze na ten 200-eurový príspevok. Nie, okej. Dnes predkladáme 200 eur pre každého dôchodcu. Opäť to máte, dámy a páni, na stole ako celú jeseň. Môžte sa zachovať ináč. Boli ste viacerí koaliční poslanci za mnou, že chcete to podporiť. Ja, samozrejme, džentlmensky nebudem menovať, kto bol, ale im chcem odkázať, resp. tým, čo ste za mnou boli, veď to podporte! Podporte, nebojte sa! Čo vám ten Matovič urobí alebo Sulík, že to podporíte? Urobíte niečo pre seniorov, pre dôchodcov v tejto ťažkej situácii. Jednoducho to urobte! Odhoďte politické tričká! Odhoďte politické tričká a pomôžte seniorom, je to veľmi jednoduché. Je ťažká situácia, 8,5-percentné zdražovanie, teraz, v tejto chvíli to potrebujú. Nie v marci, nie v apríli, nie v júni, teraz, v tejto chvíli. Takže chcem vás veľmi pekne poprosiť v mene dôchodcov, podporte tento jednoduchý návrh zákona. Peniaze vláda má. Nesmiete hovoriť, že vláda nemá. Pretože po prvé Igor Matovič ako minister financií nevyčerpal ani zďaleka tú 600-miliónovú sumu, ktorú mal určenú ako motivačné pre zaočkovaných seniorov. Ani zďaleka nie je vyčerpaná. Takže tam je prvá rezerva. A druhá rezerva, minister Krajniak odrazu našiel 700 mil. eur na tzv. rodičovský bonus. Pritom tvrdil, že nemá peniaze, že 13. dôchodok nemôže vyplatiť v plnej výške priemerného dôchodku, lebo nemá peniaze. Odrazu sa našli. Čiže vy tie peniaze máte pre tých dôchodcov. Zdvihnite, resp. stlačte to tlačidlo, vládni poslanci, pomôžte seniorom! Ďakujem veľmi pekne.